Vrou deur honde verskeur(Argieffoto: Pixabay) ’n 41-jarige vrou is Dinsdagaand op Vryburg, Noordwes, dood nadat vier Pitbull-kruisings haar verskeur het. Volgens kol. Adèle Myburgh, woordvoerder van die polisie, het Eunice Kelemogile Duiker net na 18:30 in Kampstraat gestap toe vier honde, wat Pitbull-kruisings is, haar in die straat aangeval het. ’n Ooggetuie het op voorwaarde van anonimiteit aan Maroela Media vertel sy het die aand in die straat afgery toe sy geluide van agter ’n hoop bousand wat langs die straat lê, gehoor het. Sy vertel dat sy in die rigting van die sand gekyk en gesien het hoe vier honde besig is om ’n persoon (Duiker) te verskeur. Sy het dadelik die plaaslike buurtwag ontbied. “Dit was ’n grusame prentjie. Die honde het die arme vrou verniel. Haar klere was van haar lyf afgeskeur,” het die ooggetuie vertel. Volgens Myburgh is die polisie op Vryburg ontbied en met hul aankoms op die toneel, was Duiker reeds deur ’n ambulansdiens na die plaaslike hospitaal geneem. “Die polisie is na die hospitaal toe, maar Duiker was reeds dood. ’n Geregtelike doodsondersoek is begin.” Volgens Myburgh het Duiker baie ernstige bytwonde aan haar gesig, kop, arms en bene opgedoen. Sy sê die eienaar van die honde is bekend aan die polisie. “Dit is in hierdie stadium nog nie duidelik hoe die honde uit die erf gekom het nie.”